賀劉使君
作者：黄公度
朝代：宋

paragraphs: 于門爲國産英賢，淮海鍾靈五百年。
松竹千尋森氣節，江湖萬頃渺情田。
白頭未握封侯印，皂蓋猶分刺史天。
俗變農桑皆犢佩，家傳愷悌只蒲鞭。
歛容不動吏曹畏，清坐無言上意宣。
四野歡聲豐歲裏，西山爽氣壽杯前。
籬邊陶菊千苞折，階下堯蓂一葉鮮。
香火祝公三入後，却來平地作飛僊。